«Behovet for flere bybaner blir stadig større», skriver Martin Smith-Sivertsen i en interpellasjon til bystyret.

Han peker på at banen til Flesland snart er ferdig, og at det planlegges baner mot både Åsane og Fyllingsdalen.

– Jeg tror det vil bli mer bygging av bybane de neste årene. Det jeg vil, er at vi får vurdert en mulighet om en ekspress-trasé fra Mindemyren til Rådalen langs Sjølinjen, sier Smith-Sivertsen til BA.

Når bybanen blir bygget mot Fyllingsdalen, vil denne først gå til Mindemyren. Her mener Høyre det bør være mulig å legge til rette for en ekspresstrasé videre sørover.

Les også: Byrådet er i størst tvil om hvor Bybanen skal gå i Sandviken

– Når bybanen skal bygges til Mindemyren, og deretter svinge mot Fyllingsdalen, bør man kunne ta høyde for, og ligge til rette for, at det skal kunne gå en bane videre til Rådalen, sier Smith-Sivertsen.

Vil bedre tilbudet

Han peker på at snittfarten på banen mot Nesttun og Lagunen er på rundt 25 km/t, og mener en raskere bane vil gi et bedre kollektivtilbud til reisende i Fana.

Bybanen, også kalt «somletrikken» har fått kritikk for å gå for sakte, og at alle avganger stopper på hvert eneste stopp.

Les også: Dette er Riksantikvarens krav til Bybanen

– At bybanen skal gå raskere har blitt aktualisert, også mot Åsane. Dette har i tillegg blitt foreslått av Naturvernforbundet. Forslaget skal ikke fungere som forsinkelser for banen mot Fyllingsdalen og Åsane. Disse prosjektene skal bygges først, presiserer han.

Les også: Slik vil byrådet bygge Bybanen til Åsane

Fritz C. Riebers vei langs Sjølinjen var i sin tid et av alternativene for utbygging av bybanen mot sør.

– Tror du dette er mulig å realisere?

– Det tror jeg absolutt. Dette er en rute som vil gjøre at bybanen i større grad kan konkurrere med bilene. Kollektivtrafikken må kunne være konkurransedyktig, sier han.

Martin Smith-Sivertsen. Foto: MAGNE TURØY

Byråd for byutvikling, Anna Elisa Tryti (Ap) er positiv til diskusjonen Smith-Sivertsen legger opp til.

– I byrådsplattformen sier vi at vi vil utrede enkelte lynlinjer i løpet av fireårsperioden. Nå har vi fokus på å få bybanen planlagt og bygd til Fyllingsdalen og Åsane. I anbefalingen av trasevalg til Åsane, kombinerer vi tanken om Expressbane med lengre holdeplassavstand og mer rettlinjet trase i mer grisgrendte områder og en mer klassisk bybane i de tettest bebyggede områdene. Jeg vil ikke ta stilling til konkrete problemstillinger mot sør, før vi har fått en mulighetsstudie. Men tankene hans skal jeg ta med meg videre i planleggingen, sier Tryti.

Parallelt med bilveien

Smith-Sivertsen og Høyre ser for seg at traseen skal gå parallelt med bilveien, med kontinuerlige avganger. Hvor fort banen vil gå, og hvor mange stopp det vil bli snakk om på strekningen, har de ikke tatt stilling til.

Les også: Bybanen vokser

Dette er forslagene til vedtak Smith-Sivertsen og Høyre legger frem:

Bybanen over Mindemyren og det siste bybanestoppet syd på Mindemyren, planlegges og bygges slik at det senere kan etableres en ekspresslinje mot Rådalen.

Byrådet bes vurdere en fremtidig ekspresslinje langs sjølinjen fra Mindemyren til Rådalen.

Interpellasjonen skal opp i bystyret 16. mars.